清臣先臣過余於龍安山出羣公詩爲示依天覺韻
作者：釋德洪
朝代：宋

paragraphs: 隨軒文字海，異寶羅周遭。
忽見張公詩，雪浪翻驚濤。
坐令千巖秋，萬壑風怒號。
如君閲縉紳，異材雜蓬蒿。
我公廊廟姿，王室久勤勞。
只今天下望，北斗太山高。
驗君平生術，月脇窺秋毫。
嗟余人世外，靈臺關鑰牢。
行將侶白鷗，浩歌作遠逃。
已作華亭叟，月明水一篙。